Mette Frederiksen (S), 2008-11-25:
Ja, jeg beder om ordet, og det gør jeg, fordi vi nu har haft en debat om det her lovforslag i næsten 2 timer.
Det er lykkedes de regeringsbærende partier at afstå fra at gå på talerstolen, og efter at diskussionen i princippet godt kunne være endt, kan jeg konstatere, at ministeren heller ikke ønsker at tage ordet her ved tredjebehandlingen.
I lighed med ordføreren fra Enhedslisten vil jeg gerne have lov til at problematisere det forhold.
Det går ikke, at vi vedtager lovgivning i det danske parlament uden en ordentlig forudgående diskussion.
Når vi har en intens debat ved en tredje behandling, er det ikke alene bemærkelsesværdigt, det er dybt problematisk, at de politikere, der har tænkt sig at lægge stemme til det forslag, ikke ønsker at deltage i diskussionen.
Der har været rejst en række spørgsmål, en del er fortsat ubesvaret.
En række partier i Folketinget har i dag meddelt, at vi ikke kan lægge stemmer til det her lovforslag, og alligevel ønsker den ansvarlige minister ikke at blande sig i debatten.
Måske er den larmende tavshed fra regeringspartiernes side udtryk for, at man langt ind i regeringens egne rækker kan se, at det her lovforslag er dårligt.
Vi mister nemlig en chance i dag i Folketinget.
I dag har vi en mulighed for at indføre en ordentlig madordning i vore vuggestuer og i vores børnehaver, og alle eksperter, alle forskere og alle dem, der arbejder med børn i vuggestuer og børnehaver er jo enige om, at det er uhyre vigtigt, at danske børn begynder at spise sundere.
Vi kan se stigende problemer med overvægt og fedme, og vi ved, at der er mange børn, der har svært ved at indlære og koncentrere sig, fordi de ikke får den ordentlige mad.
Og det spørgsmål, vi i virkeligheden ønsker, at ministeren skal besvare i dag, er: Hvorfor skal vi sætte så lavt et ambitionsniveau, når vi nu har muligheden for at indføre sund og god kost i vuggestuer og børnehaver?
Hvorfor skal vi acceptere så lavt et ambitionsniveau, at konsekvensen meget vel bliver, at børn om fredagen skal spise mad, der er smurt om mandagen, og at børn i vuggestuer i stedet for at komme ind fra legepladsen til et måltid, der dufter og smager godt, skal have vakuumpakket mad.
Hvorfor ikke sætte ambitionsniveauet højere?
Det ambitionsniveau deler vi åbenbart ikke i Folketinget, og nu bliver der altså indført en madordning i vuggestuer og børnehaver, som desværre bedst kan betegnes som en discountløsning.
Oven i det kommer, at vores kommuner over hele landet jo har en utrolig dårlig økonomi på grund af den økonomiske politik, der bliver ført.
Så vi risikerer faktisk, at ikke alene får børnene et dårligere måltid mad, men forældrene kommer også til at opleve enorme takststigninger.
Vi risikerer også, at andre kommunale tilbud bliver forringet, for at den her ordning overhovedet kan indfases.
Så summa summarum: Dansk Folkeparti, Venstre og De Konservative indfører i dag en madordning, som ikke kommer børnene til gavn, som ikke kommer forældrene til gavn, og som sådan hverken gavner folkesundheden eller vores muligheder for at lave et bedre stykke pædagogisk arbejde i Danmark.
Det er rigtig, rigtig ærgerligt - og for debatkulturen her i Folketinget er det også rigtig, rigtig ærgerligt, at vi har en minister, der ikke ønsker at deltage i diskussionen, når vi tredjebehandler et vigtigt lovforslag.